Andrei Kante		
Tallinna Linnavolikogu		
Vana-Viru 12	
15080 Tallinn	22.12.2025 nr 1-7/51 - 1	
infopunkt@tallinnlv.ee		

Kaarel Rundu
Tallinna Haridusamet
haridusamet@tallinnlv.ee		
		
Tallinna Mustamäe Gümnaasiumi mure linna sadevetega	

Tallinna Mustamäe Gümnaasiumi mure linna sadevetega
 
Lugupeetud Tallinna abilinnapea Andrei Kante
Lugupeetud Tallinna Haridusameti juhataja Kaarel Rundu 
 
Tallinna Mustamäe Gümnaasium pöördub teie poole palvega saada abi ja toetust sadevete probleemiga, mis uputavad kooli territooriumi.
Mustamäe Gümnaasium asub aadressil Keskuse 18, mis asub Mustamäel Männi pargi lähistel. Kuna kool asub Keskuse tänava suhtes n-ö allamäge, siis vihmade ja talviste sulavete ajal voolab Keskuse tänavalt vesi kõik mööda asfalti alla ja valgub kooli territooriumile tekitades siin suured lombid. Lombid tõkestavad õpilaste kooliteed, samuti muutuvad need talvel jäätudes ohtlikeks liuväljadeks.
Oleme sellest probleemist Mustamäe Linnaosa valitsust korduvalt e-posti teel informeerinud. (19.12.2024, 12.06.2025, 01.09.2025). Samuti oleme välja pakkunud erinevaid lahendusi.
 
Siinkohal väljavõtted kirjavahetusest:
(Tiit Koel, 19.12.2024) Saabunud vihmade ja lumesula koosmõjul avastasin, et Keskuse tänava sadeveed voolavad kooli territooriumile. Võib olla koguni Männi pargi juurest alates, sest kalle on kooli poole. Ilmselt on see vana probleem, mida kõik näevad aga millest keegi pole teavitanud. Ma siis teavitan. Lisan klambrisse pildid.
(Urmas Kõpp,  19.12.2024) Sellist järve ma seal varem näinud ei olegi kuid praegu on maa külmunud ja vett palju, mistõttu sajuveel kuhugi imbuda ei ole. Seal piirkonnas sajuvee kanalisatsiooni ei ole ning kogu vesi on mõeldud immutada haljasala kaudu pinnasesse. Katsun täna läbi sõita ja vaadata, kas on võimalik äärekivi äravõtmise või muu lihtsama tööga lombil lasta ära voolata. Sellega tekitame lihtsalt lombi mujale, aga võibolla on uus koht vähem probleemne.
(T. Koel, 12.06.2025) Linna sadeveed voolavad meie territooriumile ja see häirib Vilde tee poolt tulevate inimeste liikumist. Kas selles osas saab midagi ette võtta? Juhtida veed sadevetesüsteemi või mingile kogumisalale?
(Aleksandr Iro, 12.06.2025 Saab, aga see võtab aega, lisan ettepanekuna Keskkonna ja Kommunaalametile
(T. Koel, 01.09.2025) Iga kord, kui on suurem vihm, tekivad Mustamäe Gümnaasiumi territooriumile suured lombid. Valdav põhjus on, et Männi pargi ala ulatub meist kõrgemale ja sadeveed voolavad mööda asfalti meie haljasalale kokku. Kas seda probleemi on kuidagi võimalik lahendada? Või äkki on linnaosal võimalik teha üle haljasala sellest kõrgem tänavakividest kõnnitee, et lapsed saaksid turvaliselt ja kuiva jalaga kooli?
(A. Iro, 17.09.2025) Ma tõstatan selle probleemi Keskkonna Kommunaalametis, kiiret lahendust siin on raske pakkuda kahjuks, püsiv lahendus vajab tänavate ümberprojekteerimist ja kallete ülevaatamist või SK loomist.
(T. Koel, 17.09.2025) Abiks oleks seegi, kui seal, kust vesi voolab meie territooriumile, teha asfaltkõrgendus ja meie rattaparkla taha olevale haljasalale plaatidest ülekäigutee, et lapsed pääseks kuiva jalaga üle. See oleks vähemalt esialgne panus probleemi leevendusse.
(A. Iro, 18.09.2025) Kahjuks ka need tegevused eeldavad projekteerimistöid.
(T. Koel, 22.09.2025) Palun siis veel ühe lahenduse. Paigaldage siis vähemalt äärekivid, et vesi ei voolaks igale poole vaid ainult ühte kohta. Lisaks tuleks tõsta olemasolevaid äärekivisid kõrgemale.
Keskuse 12b nurgale on tehtud asfaltkõrgendus, selle käigus tekitatigi olukord, kus vesi voolab kooli territooriumile. Varsti läheb külmaks ja vee asemel on jää. On väga kahetsusväärne, et varasematel aastatel ei ole sellele probleemile tähelepanu pööratud ja asfaltkõrgenduse projekteerimisel jäid sadeveed tähelepanuta. Ehk on siis nüüd võimalik tekkinud olukord heastada.
Lisan lingi kaustale, kus on fotod millel olen ära märkinud kuhu tõenäoliselt võiks äärekivid paigaldada, need asendada või neid tõsta.
(U. Kõpp, 23.09.2025) Asfaltkünnisega tõesti tehti olukord halvemaks, kuna lomp nihkus koolitee mõttes ebasobivamasse asukohta. Oleme parandamiseks rajanud künnise taha imbkaevu, mis olukorda oluliselt parandas. Lisaks katsime kooli suunduva mudase jalgraja killustikuga. Suuremate sadude ajal imbkaev täitub veega ning uputab ikkagi ümbrust. Kiirem lahendus on see kui tellime vajadusel imbkaevu tühjenduseks paakauto.  Selleks, et sajuvesi kooli kinnistule ei voolaks, saame täiteks panna killustikteele täiendavat killustikku. Äärekivi lahendus eeldab suuremat ehituslikku sekkumist.
(T. Koel, 23.09.2025) Iga asi, mis toob leevendust, on abiks.
 
Meie jaoks on olukord tõsine, sest lisaks ebamugavusele ohustab olemasolev olukord ka õpilaste ja koolitöötajate turvalisust kooliteel. Paraku ei ole olukord 2025.a detsembrikuu seisuga paranenud. Informeerisime oktoobris 2025 ka toonast volikogu linnamajanduskomisjoni esimeest Erik Vesti, kes soovitas kaasata olukorra lahendamisesse koolipidaja ja abilinnapea.
 
Lisame oma kirjale parema ülevaate saamiseks ka mõned fotod. Neist värskeimad detsembrist 2025.
Palume teie abi ametkondadega suhtlemisel, et uputuse ja libedusohu tekkimisele lähitulevikus lahendus leida.

Lugupidamisega

(allkirjastatud digitaalselt)
Marika Randma
direktor

Marika Mets
5188691 marika.mets@mg.edu.ee